दिल्ली के एक स्कूल में एक बच्ची के कक्षा के बंद रह जाने की जो खौफनाक घटना सामने आई है, उसने स्कूलों में बच्चों की सुरक्षा को लेकर एक बार फिर सवाल खड़े कर दिए हैं। मासूम बच्चे अकसर स्कूल प्रशासन की ऐसी लापरवाही का शिकार होते रहे हैं। चाहे स्कूलों में हिंसा की घटनाएं हों या फिर दहला देने वाली अन्य घटनाएं, लगता है बच्चे स्कूल में सुरक्षित नहीं हैं। ताजा वाकया दिल्ली के गोकुलपुरी इलाके के कैपिटल पब्लिक मॉडल स्कूल का है। स्कूल की तरफ से बच्चों को पिकनिक पर ले जाया जाना था। इसी आनन-फानन में किसी ने ध्यान नहीं दिया और एक बच्ची छूट गई, बाकी बच्चे निकल गए। कक्षा दो में पढ़ने वाली सात साल की इस मासूम को करीब दस घंटे तक कक्षा में बंद रहना पड़ा। पहले तो यह बच्ची रोती-बिलखती रही और फिर बेहोश हो गई। पता तब चला जब बच्ची के अभिभावक शाम को उसे लेने स्कूल पहुंचे। पहले तो जवाब मिला कि बच्ची पिकनिक पर गई ही नहीं। जब मामला पुलिस में पहुंचा और पुलिस ने स्कूल की तलाशी ली तो बच्ची कक्षा में बेसुध मिली।